PMIndiaData/PMIndiaSum huggingface dataset:
மாட்ரிட்டில் ஸ்பெயின் அதிபர் திரு. மரியானோ ரஜோயுடன் பிரதமர் பேச்சுவார்த்தை; இந்தியா ஸ்பெயின் இடையே ஏழு ஒப்பந்தங்கள்  கையெழுத்தாயின

ஸ்பெயின் தலைநகர் மாட்ரிட்டில் ஸ்பெயின் அதிபர் திரு. மரியானோ ரஜோயுடன் பிரதமர் திரு. நரேந்திர மோடி இன்று பேச்சுவார்த்தை நடத்தினார். இரு நாடுகளுக்கு இடையே உள்ள உறவை மேலும் வலுப்படுத்தும் வகையில் இன்றைய பேச்சுவார்த்தை அமையும். இது ஒன்றினைந்த மற்றும் ஒருவரை ஒருவர் சார்ந்த உலகாகும். இருநாடுகளுக்கும் பயனளிப்பதுடன் உலகத்திற்கே பயன்தரும் வகையில் ஸ்பெயினும் இந்தியாவும் இணைந்து செயல்படலாம் என்று பிரதமர் கூறினார். அதிபர் திரு. ரஜோய் தொலைநோக்குப் பார்வை கொண்ட தலைவர் ஆவார். இந்தியா மற்றும் ஸ்பெயின் தீவிரவாதத்தைச் சந்தித்துள்ளது. இரு நாடுகளும் தீவிரவாதத்தை எதிர்த்துப் போரிடும் என்று பிரதமர் கூறினார். இந்தியாவும் ஸ்பெயினும் தீவிரமான பொருளாதார மாற்றத்திற்கான செயல்களில் ஈடுபட்டு வருகிறது. உள்கட்டமைப்பு ரயில்வே மற்றும் அதிநவீன நகரங்கள் திட்டங்களில் ஒத்துழைப்பிற்கு அதிக வாய்ப்பு உள்ளது. “புதிய இந்தியா” என்ற கனவை இந்தியா மற்றும் ஸ்பெயின் இடையேயான உறவு துரிதப்படுத்தும் என்று பிரதமர் கூறினார். எரிசக்தி, பாதுகாப்பு, விமானப்போக்குவரத்து ஆகிய துறைகளில் இரு நாடுகளுக்கிடையே ஏழு ஒப்பந்தங்கள் கையெழுத்தாகி உள்ளன. இந்த சந்திப்பின் பிறகு, பிரதமர் மோடி ஸ்பெயின் நாட்டின் தலைமை நிர்வாக அதிகாரிகளை சந்தித்தார். இந்தியாவில் ஸ்பெயின் நாட்டின் முதலீட்டுக்கான திறன் மேலும் அதிகரித்துள்ளது என்று பிரதமர் கூறினார். குறிப்பாக உள்கட்டமைப்பு, புதுப்பிக்கத்தக்க எரிசக்தி, உணவுப் பதப்படுத்துதல், வாகனங்கள், ரசாயனம், ஜவுளி ஆகிய துறைகளில் அதிக திறனுள்ளது. அதிநவீன நகரங்கள் முன் முயற்சியில் ஸ்பெயின் பங்கேற்க வேண்டும் என்று பிரதமர் கேட்டுக் கொண்டார். சரக்கு மற்றும் சேவை வரி (GST) உட்பட இந்தியாவில் மேற்கொள்ளப்படும் பொருளாதார மாற்றங்கள் குறித்து பிரதமர் விளக்கினார். இந்தியாவில் உற்பத்தி செய்வோம், டிஜிட்டல் இந்தியா, தொடங்கிடு இந்தியா (Startup India) ஆகிய திட்டங்கள் உலக அளவில் முதலீட்டை ஈர்க்கும் வகையில் அமைந்துள்ளது என்று பிரதமர் கூறினார். ஸ்பெயின் மன்னர் ஆறாம் பிலிப்பையும் பிரதமர் திரு. நரேந்திர மோடி சந்தித்தார்.
அம்பேத்கர் ஜெயந்தி தினத்தன்று பிரதமர் சத்திஷ்கர் பயணம், ஆயுஷ்மான் பாரத் திட்டத்தைத் தொடங்கிவைக்கும் வகையில் சுகாதார மற்றும் ஆரோக்கிய மையத்தைத் தொடங்கிவைக்கிறார்

அம்பேத்கர் பிறந்த தினமான நாளை (14.04.2018) பிரதமர் திரு. நரேந்திர மோடி சத்திஷ்கர் மாநிலத்தில் உள்ள மாற்றத்தை விரும்பும் மாவட்டமான பீஜப்பூருக்குச் செல்கிறார். மத்திய அரசின் மாபெரும் மருத்துவ உறுதியளிப்புத் திட்டமான ஆயுஷ்மான் பாரத் திட்டத்தைத் தொடங்கும்வகையில் சுகாதார மற்றும் ஆரோக்கிய மையம் ஒன்றைப் பிரதமர் திறந்துவைக்கிறார். பீஜப்பூர் மாவட்டத்தில் உள்ள ஜாங்லா மேம்பாட்டு மையத்திற்கு அவர் சென்று பார்க்கிறார். அங்கு ஒரு மணி நேரம் இருந்து பல்வேறு நபர்களைச் சந்தித்துக் கலந்துரையாடுகிறார். பல்வேறு மேம்பாட்டுத் திட்டங்கள் குறித்துப் பிரதமருக்கு விளக்கம் அளிக்கப்படும். சுகாதார மற்றும் ஆரோக்கிய மையத் திறப்பு நிகழ்ச்சியில் பிரதமர் ‘ஆஷா’ பணியாளர்களுடன் கலந்துரையாடுகிறார். பின்னர் மாதிரி அங்கன்வாடி மையத்திற்குச் செல்லும் அவர் அங்கன்வாடி பணியாளர்களுடனும், போஷான் அபியான் திட்டக் குழந்தைப் பயனாளிகளுடனும் உரையாடுகிறார். அடுத்து ஹாட் பஜார் மருத்துவ மையத்தைப் பார்வையிடும் பிரதமர் சுகாதாரப் பணியாளர்களுடன் கலந்துரையாடுகிறார். ஜாங்லா என்ற இடத்தில் வங்கிக் கிளை ஒன்றைத் திறந்துவைக்கும் பிரதமர், முத்ரா திட்டத்தின் கீழ் தேர்ந்தெடுக்கப்பட்ட பயனாளிகளுக்குக் கடன்அனுமதி கடிதங்களை வழங்குகிறார். கிராமப்புற பி.பி.ஓ. பணியாளர்களுடனும் அவர் கலந்துரையாடுகிறார். பிரதமர் பொதுக்கூட்ட நிகழ்ச்சி நடைபெறும் இடத்திற்கு வருகைதந்து பழங்குடியினர் அதிகாரம் பெறுவதை நோக்கமாகக் கொண்ட வன தான் திட்டத்தைத் தொடங்கிவைக்கிறார். இந்தத் திட்டம் சிறு வனஉற்பத்திப் பொருட்களை குறைந்தபட்ச ஆதரவு விலைத் திட்டதின் மூலம் சந்தைப்படுத்தும் அமைப்பை உருவாக்க வகை செய்கிறது. இந்த உற்பத்திப்பொருட்களுக்கு மதிப்புக்கூட்டு நடவடிக்கைகளை மேம்படுத்தவும் இது உதவும். பானுபிரதாப்பூர்-குடும் ரயில்பாதையைப் பிரதமர் காணொளிக்காட்சி மூலம் நாட்டிற்கு அர்பணித்துவைக்கிறார். டாலி ராஜ்ஹாரா மற்றும் பானுபிரதாப்பூர் இடையே புதிய ரயிலை அவர் கொடி அசைத்து இயக்கிவைக்கிறார். பீஜப்பூர் மருத்துவமனையில் டயாலிசிஸ் மையத்தையும் அவர் தொடங்கிவைக்கிறார். இடதுசாரித் தீவிரவாதம் பாதித்த பகுதிகளில் பிரதமரின் கிராம சாடக் திட்டத்தின்படி 1988 கி.மீ. நீளத்திற்குச் சாலை அமைக்கும் பணிக்குப் பிரதமர் அடிக்கல் நாட்டுகிறார். இடதுசாரி தீவிரவாதம் பாதித்த பகுதிகளில் இதர சாலை இணைப்புத் திட்டங்களுக்கும், பீஜப்பூர் குடிநீர் வழங்கும் திட்டத்திற்கும், இரண்டு பாலங்களுக்கும் அவர் அடிக்கல் நாட்டுகிறார். இந்த நிகழ்ச்சிகளில் கூடும் மக்களிடையே பிரதமர் உரையாற்றுவார்.
இந்தியா – தய்பே கூட்ட அமைப்புக்கும் இந்தியாவில் உள்ள தய்பே பொருளாதார கலாச்சார மையத்திற்கு இடையே ஒப்பந்தம்

பிரதமர் திரு. நரேந்திர மோடி தலைமையிலான அமைச்சரவைக் குழு தய்பேயில் உள்ள இந்திய தய்பே அமைப்பு மற்றும் இந்தியாவில் உள்ள தய்பே பொருளாதார மற்றும் கலாச்சார மைத்திற்கு இடையேயான ஒப்பந்தத்திற்கு ஒப்புதல் அளித்துள்ளது. இந்த ஒப்பந்தம் குறு, சிறிய மற்றும் நடுத்தர தொழில் மையங்களின் ஒத்துழைப்புடன் வழங்கப்பட்டது. இரு பிரிவினருக்கு இடையே உள்ள குறு, சிறிய மற்றும் நடுத்தர தொழில் மையங்களுக்கு இடையே உள்ள ஒத்துழைப்பை அதிகரிப்பதே இந்த ஒப்பந்தத்தின் நோக்கமாகும். இந்த ஒப்பந்தம் தெளிவான கட்டமைப்பை வழங்கி, இரு பிரிவிலும் உள்ள குறு, சிறிய மற்றும் நடுத்தர தொழில் மையங்களின் வலு, சந்தை, தொழில்நுட்பம், திட்டங்கள் ஆகியவற்றை புரிந்துக் கொள்வதற்கான சூழலை ஏற்படுத்தும். மேலும், இரு பிரிவினரும் தங்களின் குறு, சிறிய மற்றும் நடுத்தர தொழில் மையங்களின் வர்த்தக முகாம்கள், கண்காட்சிகளில் பங்கேற்பது பிற பிரிவின் வர்த்தக சிறப்புக் குழு பரிமாற்றம், திட்டங்களை புரிந்துக் கொள்ளுதல், கூட்டு வாணிபம், தொழில்நுட்ப பரிமாற்றம் ஆகியவற்றுக்கு இது உதவும். புதிய சந்தைகள், கூட்டு வாணிபம், சிறப்பு செயல்பாடுகளின் பரிமாற்றம், தொழில்நுட்ப கூட்டு முயற்சி ஆகியவற்றைக் கொண்டுள்ள இந்த ஒப்பந்தம் இந்திய குறு, சிறிய மற்றும் நடுத்தர தொழில் துறைகளில் புதிய வாய்ப்புகளை உருவாக்க வழிவகுக்கும். இந்த ஒப்பந்தத்தில் இரு பிரிவினருக்கு இடையே எத்தவிதமான நிதி, சட்டம் அல்லது அரசியல் அற்பணிப்பு கிடையாது. நிதி சார்ந்த விஷயங்களில் இரு பிரிவினருக்கும் எந்தவிதமான கட்டாயமும் இருக்காது. மொத்த தொழில் துறையுடன் ஒப்பிடுகையில் குறு, சிறிய மற்றும் நடுத்தர தொழில் துறை நிலையான அதிகபட்ச வளர்ச்சியை பதிவு செய்துள்ளது. சுறுசுறுப்பான மற்றும் ஆற்றல் வாய்ந்த இந்த துறை புதிய கண்டுபிடிப்புகளையும் தற்போது ஏற்பட்ட பொருளாதார பிரச்சனையின் போதும் தன்னை தக்க வைத்துக் கொள்வதற்கு பொருத்தமாக்கிக் கொள்ளும் தன்மையை ஏற்படுத்திக் கொண்டுள்ளது. சர்வதேச அளவில் மிகப் பெரிய சவலாக உள்ள மொத்த உள்நாட்டு உற்பத்தி வளர்ச்சி கண்டுள்ளது.
மத்தியப்பிரதேசம் பேருந்து விபத்தில் உயிரிழந்தவர்களுக்கு பிரதமர் இரங்கல் தெரிவித்துள்ளார்

மத்தியப்பிரதேச மாநிலம் தார் பகுதியில் பேருந்து விபத்தில் உயிரிழந்தவர்களுக்கு பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார். பிரதமர் அலுவலகம் வெளியிட்டுள்ள ட்விட்டரில் கூறியிருப்பதாவது, “மத்தியப்பிரதேசம் தார் பகுதியில் நேரிட்ட பேருந்து விபத்து வருத்தமளிக்கிறது. எனது எண்ணம் முழுவதும் தங்கள் அன்புக்குரியவர்களை இழந்தவர்களுடன் உள்ளது. மீட்புப் பணிகள் தொடர்ந்து நடைபெற்று வருகின்றன. உள்ளூர் அதிகாரிகள், பாதிக்கப்பட்டவர்களுக்குத் தேவையான அனைத்து உதவிகளையும் செய்து வருகின்றனர். பிரதமர்”
இந்தியாவின் வளமான இசை பாரம்பரியத்தை பாதுகாக்கவும், கொண்டாடவும் மேற்கொள்ளப்பட்டு வரும் முயற்சிகளுக்கு பிரதமர் பாராட்டு

இந்தியாவின் வளமான இசை பாரம்பரியத்தை பாதுகாக்கவும், கொண்டாடவும் மேற்கொள்ளப்பட்டு வரும் முயற்சிகளுக்கு பிரதமர் திரு நரேந்திர மோடி பாராட்டு தெரிவித்துள்ளார். நமது இளைஞர்களுக்கும், கலாச்சாரத்திற்கும் இடையேயான இணைப்பை இது ஆழப்படுத்தும் என்று திரு மோடி கூறியுள்ளார். கலா ராம்நாத்தின் ட்விட்டர் பதிவிற்கு பதில் அளித்து பிரதமர் கூறியிருப்பதாவது: “இந்தியாவின் வளமான இசை பாரம்பரியத்தை பாதுகாக்கவும், கொண்டாடவும் மேற்கொள்ளப்பட்டு வரும் முயற்சிகள் அபாரமானவை என்பதுடன், அதீத ஆர்வம் மற்றும் அர்ப்பணிப்பை உணர்த்துகின்றன. நம் இளைஞர்களுக்கும், நம் கலாச்சாரத்திற்கும் இடையேயான இணைப்பை இது ஆழப்படுத்தும் என்று நான் நம்புகிறேன்.”
கட்ச்சில் காவல் துறை தலைமை இயக்குநர்கள் மாநாடு- பிரதமர் பங்கேற்கிறார்

குஜராத் மாநிலம் கட்ச் மாவட்டத்திற்கு பிரதமர் திரு நரேந்திர மோடி டிசம்பர் 18ம் தேதி முதல் 20ம் தேதி வரை பயணம் மேற்கொள்ள உள்ளார். புஜ் நகருக்கு வருகை தரும் செலும் பிரதமர் , குஜராத் முதல் அமைச்சர் திருமதி ஆனந்தி பென் பட்டேலை சந்தித்து லண்டனின் முன்னணி சட்ட அமைப்பான இன்னர் டெம்பிள் வழங்கிய வழங்கிய ஷ்யாம்ஜி கிருஷ்ணா வர்மாவின் மரணத்திற்குப் பிந்தைய மறு அங்கீகாரச் சான்றிதழை ஒப்படைக்க உள்ளார். பிரதமர் நவம்பர் 2015ல் இங்கிலாந்த் பயணத்தின் போது , லண்டலில் இந்த சான்றிதழை பெற்றுக்கொண்டார் என்பது குறிப்பிடத்தக்கது. அதன் பிறகு தோர்டோ செல்லும் பிரதமர், டிசம்பர் 18ம் தேதி முதல் 20ம் தேதி வரை காவல் துறை தலைமை இயக்குநர்கள் மாநாட்டில் பங்கேற்க உள்ளார்.
விண்வெளியை அமைதிக்காக பயன்படுத்துவதற்கு இந்தியா-மொராக்கோ இடையேயான ஒத்துழைப்பு ஒப்பந்தத்திற்கு அமைச்சரவை ஒப்புதல்

விண்வெளியை அமைதிக்காகப் பயன்படுத்துவதற்கு இந்தியா-மொராக்கோ இடையேயான ஒத்துழைப்பு ஒப்பந்தத்திற்குப் பிரதமர் திரு. நரேந்திர மோடி தலைமையிலான அமைச்சரவை ஒப்புதல் அளித்துள்ளது. இந்தப் புரிந்துணர்வு ஒப்பந்தம் செப்டம்பர் 25, 2018 அன்று புதுதில்லியில் கையெழுத்தானது. முக்கிய அம்சங்கள் புவியின் தொலையுணர்வு; செயற்கைக்கோள் தகவல் மற்றும் செயற்கைக்கோள் அடிப்படையில் கண்காணிப்பு; விண்வெளி அறிவியல் மற்றும் கோள்கள் கண்டறிதல், விண்கலன், விண்வெளி முறைமைகள், புவி நிலைமைகள் குறித்த ஆய்வுகள்; விண்வெளித் தொழில்நுட்பப் பயன்பாடு உள்ளிட்ட விண்வெளி அறிவியல், தொழில்நுட்பம் ஆகியவற்றில் ஒத்துழைப்பைத் தொடர்வதற்கு இந்த ஒப்பந்தம் வகைசெய்யும். இந்திய விண்வெளி ஆய்வு நிறுவனம், தொலை உணர்வுக்கான ராயல் மையம், விண்வெளி ஆய்வு மற்றும் கல்விக்கான ராயல் மையம் ஆகியவற்றின் உறுப்பினர்களைக் கொண்ட கூட்டுப் பணிக்குழு அமைக்க இது வகைசெய்யும். இந்தக்குழு காலவரம்பு உள்ளிட்டவற்றுக்கு திட்டமிடுவதோடு, புரிந்துணர்வு ஒப்பந்த அமலாக்கத்திற்கான வழிவகைகளையும் கண்டறியும்.
நீர் வளத்தைப் பாதுகாக்க இளைஞர் அமைப்புகள் கரம் கோர்த்து முன்வர பிரதமர் அழைப்பு

என்.சி.சி, என்.எஸ்.எஸ், பாரத் ஸ்கவுட்ஸ் அண்ட் கைட்ஸ், செஞ்சிலுவை சங்கம் மற்றும் நேரு யுவ கேந்திரா அமைப்புகள் உள்ளிட்ட அதிகாரபூர்வ இளைஞர் அமைப்புகளின் பணி குறித்து பிரதமர் திரு. நரேந்திர மோடி திங்களன்று ஆய்வு செய்தார். இரண்டு மணி நேரம் நடந்த இந்த ஆய்வுக் கூட்டத்தில் இளைஞர் அமைப்புகள் தங்களுக்குள் இணக்க மாக ஒருங்கிணைந்து செயல்பட வேண்டும் என்று அறிவுறுத்தினார். இளைஞர் அமைப்புகள் உடனடிப் பணிகள் குறித்து விவாதித்த அவர் அடுத்த இரண்டு மாதங்களில் இளைஞர் அமைப்புகள் மிக முக்கியப் பணிகளை ஆற்ற முடியும் என்று குறிப்பிட்டு மகாத்மா காந்தி ஊரக வேலைவாய்ப்பு உறுதித் திட்டத்தின் கீழ் நீர்வளத்தை சேமித்து வைப்பதற்கான பிரமாண்டத் திட்டம் நிறைவேற்றப்பட உள்ளது என்றார். இந்த முயற்சிகளுக்கு இளைஞர் அமைப்புகள் அணிதிரண்டு தங்கள் பங்களிப்பை செலுத்த வேண்டும் என்று அவர் கேட்டுக் கொண்டார். கூட்டத்தில் கலந்து கொண்ட இளைஞர் அமைப்பின் பிரதிநிதிகள் சமுதாயத்தில் தங்களின் பங்களிப்பையும் செயல்பாட்டையும் விளக்கினார்கள். பிரதமர் மேலும் பல தகவல்களையும் ஆலோசனைகளையும் வழங்கினார். குறிப்பாக, தூய்மைப்பணி, திறந்தவெளி கழிப்பிடம் இல்லாத குழுமங்களை உருவாக்குதல், இளைஞரிடையே தேசிய புத்துணர்வை ஊட்டுதல் போன்றவை இளைஞர் அமைப்புகளின் பிரதானப் பணி என்று குறிப்பிட்டார். குழந்தைகளுக்கு தடுப்பூசி போடும் அரசின் இந்திர தனுஷ் திட்டத்தை முழுமையாகச் செயல்படுத்துவதிலும் இளைஞர்கள் முன்முயற்சி எடுத்து உதவ முடியும் என்று பிரதமர் குறிப்பிட்டார். ஜனவரி 12-ந் தேதி இளைஞர் தினத்தன்று எடுத்துக் கொள்ளப்படும் திட்டங்களை நிறைவேற்ற இளைஞர் அமைப்புகள் இணக்கமான முறையில் முன்முயற்சி எடுத்து செயல்பட்டால் அதன் தாக்கம் பொருள் பொதிந்ததாக விளங்கும் என்று பிரதமர் கூறினார். இந்தப் பணிகள் சிறக்க சமூக வலைத்தளங்களில் மேலும் பங்கேற்று இளைஞர்களிடையே இணைப்பை ஏற்படுத்தி இந்த திட்டங்கள்பால் அவர்களின் ஆர்வத்தை தூண்டவும் இளைஞர் அமைப்புகள் பாடுபட வேண்டும் என்று பிரதமர் வலியுறுத்தினார்.
இந்திய- நேபாள எல்லையில் மெச்சி நதி மேல் புதிய பாலம் கட்டுவதற்கு செயல்முறை ஏற்பாட்டை உருவாக்குவதற்கான இந்தியா, நேபாளம் இடையேயான புரிந்துணர்வு ஒப்பந்தத்திற்கு – மத்திய அமைச்சரவை ஒப்புதல்

இந்திய நேபாள எல்லையில் மெச்சி நதி மேல் புதிய பாலம் கட்டுவதற்கு செயல்முறை ஏற்பாட்டை உருவாக்குவதற்காக இந்தியா, நேபாளம் இடையேயான புரிந்துணர்வு ஒப்பந்தத்தில் கையெழுத்திட, பிரதமர் திரு. நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்துள்ளது. கட்டுமானச் செலவு, பணிக்கான கெடு, பாதுகாப்பு விசயங்கள் ஆகியவை இந்த ஒப்பந்தத்தில் இடம் பெறும். இந்தப் பாலத்தை கட்ட ரூ.158.66 கோடி செலவாகும் என மதிப்பிடப்பட்டுள்ளது. இந்த நிதியை, இந்திய அரசு ஆசிய வளர்ச்சி வங்கி வாயிலாக வழங்கவுள்ளது. தேசிய நெடுஞ்சாலை 327பி–யில் கக்கர்விட்டாவில் இருந்து (நேபாளம்) பனிடங்கி (இந்தியா) புறவழிச்சாலையை மேம்படுத்தும் பணியின் அங்கமாக இந்தப் புதிய பாலம் கட்டப்படுகிறது. இந்தியாவிலிருந்து நேபாளத்திற்கு செல்லும் ஆசிய நெடுஞ்சாலை 02-ன் முடிவில் மெச்சி பாலம் அமைய உள்ளது. இது நேபாளத்திற்கு செல்லும் முக்கிய இணைப்பு வழியாக இருக்கும். இந்தப் பாலம் கட்டப்படுவதால் பிராந்திய இணைப்பு மேம்படும். இரண்டு நாடுகளுக்கும் இடையே எல்லைப்புற வர்த்தகத்தை வலுப்படுத்தவும் வாய்ப்பு ஏற்படும். மேலும் தொழிற்துறை, சமுதாய மற்றும் கலாச்சார பரிவர்த்தனைகளும் பலப்படுத்தப்படும். மத்திய சாலைப் போக்குவரத்து மற்றும் நெடுஞ்சாலைகள் துறை அமைச்சகத்தின் கீழ் உள்ள தேசிய நெடுஞ்சாலை மற்றும் கட்டமைப்பு வளர்ச்சி நிறுவனம் இந்த திட்டத்தை செயல் படுத்த உள்ளது. நேபாள அரசுடன் கலந்தாலோசித்த பின்னர் திட்ட வரைவு அறிக்கை தயாரிக்கப்பட்டுள்ளது. பால வடிவமைப்பு இறுதி செய்யப்பட்டுள்ளது.
அருணாசலப் பிரதேசத்திற்கு பிரதமர் விஜயம். இடா நகரில் மாநாட்டு மையத்தை திறந்தார்

அருணாசலப் பிரதேசம் இடா நகரில் முன்னாள் முதலமைச்சர் தோர்ஜி கண்டு பெயரில் அமைந்த அரசு மாநாட்டு மையத்தைப் பிரதமர் திரு. நரேந்திர மோடி இன்று (2018, பிப்ரவரி 15) திறந்துவைத்தார். இந்த மையத்தின் வளாகத்தில் ஓர் அரங்கம், கருத்தரங்க மையங்கள், கண்காட்சி அரங்கம் ஆகியவை அமைந்துள்ளன. நிகழ்ச்சியை அடுத்து, மாநில தலைமைச் செயலகக் கட்டடத்தையும் பிரதமர் நாட்டுக்கு அர்ப்பணித்தார். இவற்றுடன், டோமோ ரிபா மக்கள் நலம் மற்றும் மருத்துவ அறிவியல் மையத்தில் கல்விப் பிரிவுக்கும் அவர் அடிக்கல் நாட்டினார். ஏராளமானோர் உற்சாகத்துடன் பங்கேற்ற அந்தக் கூட்டத்தில் பேசிய பிரதமர், அருணாசலப் பிரதேச மாநிலத்திற்கு வருவதும் மிகச் சிறந்த மக்களிடையே பேசுவதும் பெருமகிழ்ச்சி அளிப்பதாகக் கூறினார். இந்தத் தலைமைச் செயலகத்தில் மாநிலத்தின் மிக முக்கியமான துறைகள் இடம்பெற்றுள்ளன. மிகத் தொலைவில் உள்ள கிராமங்களிலிருந்து வரும் பொதுமக்களுக்கு முக்கிய துறைகள் இயங்கும் இடம் மிக எளிதில் அணுக இயலும் வகையில் இருக்கும். மேலும், இது தொடர்பான ஒருங்கிணைப்பும் வசதியும் மேலும் மேம்படுத்தப்பட்டுள்ளன என்றார் அவர். இடா நகரில் மாநாட்டு மையத்தைத் திறப்பதில் பெரும் மகிழ்ச்சி அடைவதாகக் கூறிய பிரதமர் திரு. மோடி, “இது வெறும் கட்டடத்துக்கும் மேலானது. அதுமட்டுமல்ல, அருணாசலப் பிரதேச மக்களின் விருப்பங்களைப் பூர்த்தி செய்யும் வகையில் அமைந்தது” என்றார். இங்கு நடைபெறும் மாநாடுகள், கலாசார நிகழ்வுகள் அரசு அலுவலர்களையும் தனியார் நிறுவனங்களையும் ஈர்க்கும் என்று குறிப்பிட்ட பிரதமர், “நான் தனிப்பட்ட முறையில் மக்களிடம் இந்த மாநாட்டு மையத்துக்குச் செல்லுமாறும் முக்கிய கூட்டங்களை நடத்தும்படியும் கேட்டுக் கொள்வேன்” என்றார். வடகிழக்கு மாநில கவுன்சில் கூட்டத்தில் பங்கேற்பதற்காக ஷில்லாங் நகருக்குத் தான் வந்ததை நினைவுகூர்ந்த பிரதமர், சிக்கிமில் வேளாண்மைத் துறை தொடர்பாக மிக முக்கியமான மாநாடு நடைபெற்றது என்று கூறினார். “மத்திய அமைச்சர்களும், மத்திய அமைச்சகத்தின் அதிகாரிகளும் வடகிழக்கு மாநிலப் பகுதிகளுக்கு அடிக்கடி அரசு முறைப் பயணம் மேற்கொள்கிறார்கள்” என்று பிரதமர் தெரிவித்தார். மக்கள் நலம் குறித்துப் பேசிய அவர், இத்துறையைப் பொறுத்தவரையில், மனித ஆற்றல் மேம்பாடு, கட்டுமானம், நவீனத் தொழில்நுட்பத்தின் பயன்பாடு ஆகியவற்றின் மீது மிகுந்த கவனம் செலுத்த வேண்டியிருக்கிறது என்று சுட்டிக் காட்டினார். நாட்டின் அனைத்துப் பகுதிகளிலும் மருத்துவக் கல்லூரிகளை அமைப்பதற்கான பணிகளை மத்திய அரசு மேற்கொண்டு வருகிறது. “காரணம், ஒரு குறிப்பிட்ட பகுதியில் மருத்துவம் பயில்வோர் அங்குள்ள உள்ளூர் சுகாதாரப் பிரச்சினைகளை நன்கு அறிந்துகொள்ள இயலும்” என்றார். மக்களுக்கு சுகாதார நலன் மிகுந்த தரமாகவும் அதே சமயம் எல்லோருக்கும் எளிதில் கிடைக்கும் விதத்திலும் அமைய வேண்டும். ஸ்டென்ட் எனப்படும் ரத்தநாளத்தில் செலுத்தப்படும் நுண்ணிய கருவிகளின் விலை ஏழைகளும், நடுத்தர மக்களும் பயன்படும் அளவுக்குக் குறைக்கப்பட்டுள்ளன. “ஆயுஷ்மான் பாரத் திட்டம் தரமான, குறைந்த செலவினால் ஆன சுகாதார நலனை வழங்குவதற்குப் பெரிதும் துணை புரியும்” என்றார். மாநிலத்தில் சிறப்பாகப் பணியாற்றுவதாக அருணாசலப் பிரதேச முதலமைச்சர் திரு. பெமா கண்டுவைப் பெரிதும் பாராட்டிய பிரதமர், “அருணாசலப் பிரதேச மாநிலம் 2027ம் ஆண்டு எப்படி இருக்க வேண்டும் என்பதற்கு மிகத் தரமான திட்டத்தை மாநில முதலமைச்சர் தயாரித்துள்ளார். இத்திட்டத்திற்கான யோசனைகளை அரசு அதிகாரிகளிடமிருந்து மட்டும் அவர் திரட்டவில்லை. பொதுமக்களில் பல்வேறு தரப்பினரிடமிருந்தும் திரட்டி திட்டத்தை வகுத்துள்ளார்” என்று புகழ்ந்தார்.
பக்ரீத் பண்டிகையை முன்னிட்டு நாட்டு மக்களுக்கு பிரதமர் மோடி வாழ்த்து

பக்ரீத் பண்டிகையை முன்னிட்டு நாட்டு மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். பிரதமர் தனது டுவிட்டரில் “தியாகத் திருநாள் நல் வாழ்த்துக்கள்! ஒரு நியாயமான, இணக்கமான, அனைவரையும் உள்ளடக்கிய சமூகத்தை உருவாக்க இந்த நாள் நம்மை ஊக்குவிக்கட்டும். நம்மிடையே சகோதரத்துவம் மற்றும் இரக்கத்துவத்தின் தன்மை பெருகட்டும்” என்று கூறியுள்ளார்.
முன்னாள் பிரதமர் திரு ராஜீவ் காந்தியின் பிறந்த நாளன்று அவருக்கு பிரதமர் புகழஞ்சலி

முன்னாள் பிரதமர் திரு ராஜீவ் காந்தியின் பிறந்த நாளான இன்று பிரதமர் திரு நரேந்திர மோடி அவருக்கு புகழஞ்சலி செலுத்தியுள்ளார். “முன்னாள் பிரதமர் திரு ராஜீவ் காந்தி அவர்களின் பிறந்த நாளான இன்று அன்னாருக்கு எனது புகழஞ்சலியை செலுத்துகிறேன்” என்று பிரதமர் கூறியுள்ளார்.
23 நவம்பர் 2015ல் கோலாலம்பூரில் பிரதமரின் நிகழ்ச்சிகள்

கோலாலம்பூரில் கிழக்காசிய மாநாட்டில் கலந்து கொண்ட பிரதமர், சுவாமி விவேகானந்தரின் சிலையை திறந்து வைத்து, இந்திய வம்சாவளியினரிடையே உரையாற்றினார். கிழக்காசிய மாநாட்டில் பிரதமர் : தீவிரவாதத்தின் நிழல், நம் சமூகம் மற்றும் உலகத்தின் மீது படிந்துள்ளது. கிழக்காசிய மாநாடு பிரதமர் திரு நரேந்திர மோடி அவர்கள் இன்று கோலாலம்பூரில் கிழக்காசிய மாநாட்டில் கலந்து கொண்டார். அவரது உரையின் போது அவர் உலகம் எதிர்கொண்டு வரும் தீவிரவாதம் குறித்துப் பேசினார் “பாரீஸ், அங்காரா, மாலி மற்றும் ரஷ்ய விமானம் மீதான தாக்குதல் போன்ற காட்டுமிராண்டித்தனமான தாக்குதல்கள், தீவிரவாதத்தின் நிழல் நம் சமூகம் மீதும் இந்த உலகம் மீதும் தீவிரவாதத்துக்கான ஆள் சேர்ப்பு நடவடிக்கை மற்றும் தாக்குதலுக்கான இலக்குகளாலும் படிந்துள்ளது. அரசியல் காரணங்களை ஒதுக்கி விட்டு, தீவிரவாதத்தை எதிர்த்துப் போராடுவதற்காக புதிய தந்திரங்களை கையாண்டு, உலகளாவிய அளவில் உறுதியான நடவடிக்கைகள் எடுக்கப்பட வேண்டும். எந்த நாடும் தீவிரவாதத்துக்கு உதவியோ அல்லது அதை பயன்படுத்திக் கொள்ளவோ கூடாது. தீவிரவாதக் குழுக்களுக்குள் வேறுபாடு கிடையாது. அடைக்கலம் கிடையாது. நிதி கிடையாது. ஆயுதங்கள் கிடையாது. அதே நேரத்தில் நாம் நமது சமூகங்களுக்கு உள்ளாகவும், நமது இளைஞர்களும் இணைந்து பணியாற்ற வேண்டும். தீவிரவாதத்திலிருந்து மதத்தை பிரிக்கும் முயற்சிகளை வரவேற்கிறேன். ஒவ்வொரு மதத்திலும் உள்ள மனித விழுமங்களுக்கு முக்கியத்துவம் கொடுக்க அனைத்து முயற்சிகளையும் எடுக்க வேண்டும்.” என்றார் பிரதமர். “இந்தியா மற்றும் வங்காளதேசம், அந்நாடுகளின் கடல் எல்லைகளில் உள்ள சிக்கல்களை UNCLOS திட்டத்தை பயன்படுத்தி தீர்த்துள்ளது. தெற்கு சீன கடற்பகுதியில் உள்ள சர்ச்சைக்குரிய பகுதி தொடர்பாக வெளியிடப்பட்டுள்ள பிரகடனத்தை சம்பந்தப்பட்ட அனைத்துத் தரப்பினரும் பின்பற்ற வேண்டும் என்றும், இது தொடர்பாக அனைத்து தரப்பினரும் ஒப்புக் கொள்ளும் வகையில் வழிமுறை ஒன்றை உருவாக்க வேண்டும்” என்றார் பிரதமர். விவேகானந்தர் சிலை திறப்பு
ஆந்திரப் பிரதேசத்தின் சில பகுதிகளில் ஏற்பட்டுள்ள கனமழை குறித்து அம்மாநில முதல்வருடன் பிரதமர் பேசினார்

ஆந்திரப் பிரதேசத்தின் சில பகுதிகளில் கனமழை காரணமாக ஏற்பட்டுள்ள நிலைமை குறித்து அம்மாநில முதல்வர் திரு ஒய் எஸ் ஜெகன் மோகன் ரெட்டியுடன் பிரதமர் திரு நரேந்திர மோடி பேசினார். தன்னால் இயன்ற அனைத்து உதவிகளையும் மத்திய அரசு வழங்கும் என்று திரு மோடி உறுதி அளித்தார். இது குறித்து தமது டிவிட்டர் பக்கத்தில் பதிவிட்டுள்ள திரு மோடி, “ஆந்திரப் பிரதேசத்தின் சில பகுதிகளில் கனமழை காரணமாக ஏற்பட்டுள்ள நிலைமை குறித்து அம்மாநில முதல்வர் திரு ஒய் எஸ் ஜெகன் மோகன் ரெட்டி அவர்களுடன் பேசினேன். இயன்ற அனைத்து உதவிகளையும் மத்திய அரசு வழங்கும் என்று உறுதி அளித்தேன். அனைவரின் நலம் மற்றும் பாதுகாப்புக்கு பிரார்த்தனை செய்கிறேன்,” என்று கூறியுள்ளார்.
யுபிஐ மற்றும் டிஜிட்டல் பணப்பரிவர்த்தனைகள் தொடர்பான தகவல்களை ஒலி வடிவத்தில்  விளக்கும் ஐஐபிக்கு பிரதமர் பாராட்டு தெரிவித்துள்ளார்

டிஜிட்டல் பணப் பரிமாற்றம், ஒருங்கிணைந்த கட்டண இடைமுக செயலி (யுபிஐ) ஆகியவற்றின் மூலம் மேற்கொள்ளப்படும் பணப்பரிவர்த்தனை குறித்த தகவல்களை ஒலி வடிவத்தில் வெளிப்படுத்தியதற்காக ஐஐபி அமைப்பை பிரதமர் திரு நரேந்திர மோடி பாராட்டியுள்ளார். இது தொடர்பாக ஐஐபி-யின் டுவிட்டர் செய்திக்கு பதிலளித்து பிரதமர் கூறியிருப்பதாவது; "யுபிஐ மற்றும் டிஜிட்டல் பரிவர்த்தனைகளைப் பற்றி நான் அடிக்கடி பேசியிருக்கிறேன். ஆனால், தரவு ஒலிமுறை மூலம் பணப்பரிமாற்றம் செய்யப்பட்டதை நீங்கள் எப்படிப் பயன்படுத்திக் கொண்டீர்கள் என்பது எனக்கு மிகவும் பிடித்திருந்தது. மிகவும் சுவாரஸ்யமான, ஈர்க்கக்கூடிய, வெளிப்படையான தகவல் இது.”
மனதின் குரல் நிகழ்ச்சியில் இடம் பெற வேண்டிய அம்சங்களை பகிர்ந்து கொள்ள பிரதமர் வேண்டுகோள்

இம்மாதம் 31-ந் தேதி ஒலிபரப்பாகும் மனதின் குரல் நிகழ்ச்சியில் இடம் பெற வேண்டிய கருத்துக்கள் மற்றும் ஆலோசனைகளை பகிர்ந்து கொள்ளுமாறு பிரதமர் திரு நரேந்திர மோடி, மக்களுக்கு வேண்டுகோள் விடுத்துள்ளார். மக்கள் தங்களது கருத்துக்களை, மைகவ் இணையதளம், நமோ செயலி வாயிலாகவோ அல்லது 1800-11-7800 என்ற தொலைபேசி எண் வாயிலாகவோ பகிர்ந்து கொள்ளலாம். மைகவ் அழைப்பை பகிர்ந்து பிரதமர் வெளியிட்டுள்ள ட்விட்டர் பதிவில்; “இம்மாதம் 31-ந் தேதி இடம் பெறவுள்ள மனதின் குரல் நிகழ்ச்சிக்கு உங்களிடம் கருத்துக்கள் ஏதும் உள்ளதா? அவற்றை கேட்டறிய நான் ஆவலுடன் உள்ளேன்… மைகவ் இணையதளம் அல்லது நமோ செயலியில் அவற்றை பகிர்ந்து கொள்ளவும். உங்களது கருத்துக்களை 1800-11-7800 என்ற தொலைபேசி எண்ணிலும் பதிவு செய்யலாம்” என்று குறிப்பிட்டுள்ளார். https://www.mygov.in/group-issue/inviting-ideas-mann-ki-baat-prime-minister-narendra-modi-31st-july-2022/?/target=inapp&type=group_issue&nid=332891
உஸ்பெகிஸ்தான் பயணத்தையொட்டி  பிரதமர் விடுத்துள்ள அறிக்கை

ஷாங்காய் ஒத்துழைப்பு அமைப்பின் (எஸ்சிஓ) நாடுகளின் தலைவர்கள் கவுன்சிலின் கூட்டத்தில் கலந்து கொள்வதற்காக உஸ்பெகிஸ்தான் அதிபர் திரு ஷவ்கத் மிர்சியோயேவ் அழைப்பின் பேரில் நான் சமர்கண்டிற்குச் செல்கிறேன். ஷாங்காய் ஒத்துழைப்பு அமைப்பின் உச்சிமாநாட்டில், பிராந்திய மற்றும் சர்வதேச பிரச்சினைகள், ஷாங்காய் ஒத்துழைப்பு அமைப்பின் விரிவாக்கம், பன்முக மற்றும் பரஸ்பர நன்மை பயக்கும் ஒத்துழைப்பை மேலும் வலுப்படுத்துதல் பற்றிய கருத்துக்களை அமைப்புக்கு உட்பட்டு பரிமாறிக் கொள்வதை நான் எதிர்நோக்குகிறேன். உஸ்பெக் தலைமையின் கீழ், வர்த்தகம், பொருளாதாரம், கலாச்சாரம் மற்றும் சுற்றுலா ஆகிய துறைகளில் பரஸ்பர ஒத்துழைப்புக்கான பல்வேறு முடிவுகள் எடுக்கப்பட வாய்ப்பு உள்ளது. சமர்கண்டில் ஜனாதிபதி மிர்சியோயேவை சந்திக்கவும் ஆவலுடன் காத்திருக்கிறேன். 2018 இல் அவர் இந்தியாவிற்கு விஜயம் செய்ததை நான் அன்புடன் நினைவு கூர்கிறேன். 2019 ஆம் ஆண்டு எழுச்சிமிகு குஜராத் உச்சிமாநாட்டின் கெளரவ விருந்தினராகவும் அவர் கலந்து கொண்டார். மேலும், உச்சிமாநாட்டில் கலந்துகொள்ளும் சில தலைவர்களுடன் இருதரப்பு சந்திப்புகளை மேற்கொள்ளவுள்ளேன்.
இந்தியா-அமெரிக்க உத்தி சார் கூட்டு மன்றத்தின் தலைவர் திரு. ஜான் சாம்பர்ஸ் பிரதமர் மோடியுடன் சந்திப்பு

இந்தியா-அமெரிக்க உத்தி சார் கூட்டு மன்றத்தின் தலைவர் திரு. ஜான் சாம்பர்ஸ் பிரதமர் திரு. நரேந்திர மோடியை இன்று காந்திநகரில் சந்தித்தார். இருவரின் முந்தைய சந்திப்புகளை நினைவு கூர்ந்த பிரதமர், இந்தியா மற்றும் அமெரிக்கா இடையே இருதரப்பு வர்த்தகமும் மற்றும் பொருளாதார உறவுகள் அதிகரித்து வருவதை வரவேற்றார். இந்தியா மற்றும் அமெரிக்கா இடையேயான ஒருங்கிணைப்பு அதிகரித்து வருவதையும், இந்தியா மற்றும் அமெரிக்கா இடையேயான உத்தி சார்ந்த உறவு வலுவடைந்து வருவதையும் பிரதமர் குறிப்பிட்டார். இந்தியாவின் உற்பத்தி துறையில் அமெரிக்க நாட்டின் முதலீடுகள் அதிகரித்து வருவதை வரவேற்ற பிரதமர், இந்தியாவில் உற்பத்தி செய்வோம் திட்டத்தின் கீழ் உள்ள வாய்ப்புகளை ஆராயும் படி அமெரிக்க நிறுவனங்களுக்கு அழைப்பு விடுத்தார்.